**28. mars 2023**

**Náttúruverndarsamtökin Laxinn lifi.**

**Umsögn um skýrslu Boston Consulting Group (BCG) um stöðu og framtíð lagareldis á Íslandi. Febrúar 2023. Mál nr. 49/2023 í samráðsgátt Matvælaráðuneytisins.**

**“Sviðsmyndirnar”**

Það eru vonbrigði, að ofangreind skýrsla BCG fjallar fyrst og fremst um að heppilegt sé fyrir íslenska þjóð og náttúru landsins, að margfalda laxeldi í fjörðum landsins með framandi norskum og kynbættum eldislaxi í opnum sjókvíum.

Í skýrslunni er fjallað aðallega um þrjár “sviðsmyndir” er varða laxeldi í opnum sjókvíum:

1. Óbreytt eldi frá 2021 (ca. 40 þúsund tonn).

2. Tvöfalt eldi (ca. 80.000 tonn) og

3. Þrefalt eldi 2032 (ca. 130 þúsund tonn).

**Ekkert er fjallað um þá sviðsmynd, að sjókvíalaxeldi með norskum, kynbættum laxi verði bannað í íslenskum sjó eins og fjölmörg náttúruverndarsamtök og veiðifélög gera kröfu um. Svo ekki sé nefnd náttúran sjálf sem getur ekki borið hönd fyrir höfuð sér.**

Lítið sem ekkert er fjallað um þá skelfilegu staðreynd að nú þegar hafa orðið mjög alvarleg sleppislys úr sjókvíum á Vestfjörðum og ISA veirusýking á Austfjörðum.

**Hvað vantar í skýrsluna?**

Enginn samanburður er gerður vegna áratuga reynslu um náttúruskaða af laxeldi í opnum sjókvíum í Noregi, Skotlandi, Írlandi, Kanada og Chile, þar sem fyrir liggur eyðing náttúrulegra laxastofna, ónýtar veiðiár og mengun fjarða vegna úrgangs, eiturefnanotkunar til að halda niðri lúsafári og landlægra sjúkdóma. Nú liggur fyrir að banna á sjókvíalaxeldi í opnum sjókvíum í British Columbia í Kanada. Skýrsla BCG segir ekki orð um þessar staðreyndir.

**Þessi áratuga reynsla er fyrir hendi og engar forsendur fyrir því að sams konar**

**sjókvíaeldi hér á landi reynist skárra. Þróunin hér á landi stefnir í sömu átt og bitur reynsla vitnar um í öðrum löndum. Reynslan af opnu sjókvíaeldi er vond fyrir náttúruna, skaðar orðspor þjóðar á alþjóðavettvangi og trúverðugleika í umhverfismálum.**

Nánast ekkert er fjallað um skuldbindingar Íslands gagnvart samningi Sameinuðu þjóðanna um líffræðilega fjölbreytni, né um grundvallarákvæði

í 1. gr. fiskeldislaga (að hagsmunir villtra laxastofna gangi fyrir hagsmunum

eldislaxa), né um ákvæði náttúruverndarlaga um að náttúran

skuli njóta vafans.

Ekkert er fjallað um risaslys í sjókvíaeldinu undanfarin ár, sem eru nú þegar staðreynd með ófyrirséðum afleiðingum. Hér er fyrst að nefna stórslysið í Arnarfirði síðla sumars 2021, þegar a.m.k. 81.000 eldislaxar af norskum kynbættum stofni sluppu úr sjókví (var haldið leyndu þar til í október 2022).

Ekki eru heldur nefnd stórkostleg dauðfiskaslys, þegar dæla varð 2000 tonnum af dauðfiski úr sjókvíum í Arnarfirði í norsk gúanóflutningaskip á árinu 2021, né 1000 tonna dauðfiskatjón í Dýrafirði 2021.

Ekki er heldur nefnd ISA veirusýkingin, sem lagði í rúst allt sjókvíalaxeldi í Reyðarfirði og Berufirði á fyrri hluta árs 2022.

Ekkert er fjallað um ábyrgðartryggingar vegna náttúruskaða. Hins vegar tryggja eldisfyrirtækin allar sínar eigin eigur og einnig fiskinn í kvíunum, ef hann drepst eða strýkur.

Ekkert er fjallað um skyldumerkingar eldisfisks, þannig að þekkja megi strokfisk þegar hann veiðist í veiðiám. Ákvæði um merkingar 10% eldisfisks í hverri sjókví með uggaklippingu var í reglugerð frá 2015, en var fellt niður af einhverjum óþekktum ástæðum í reglugerð 2019.

Hvergi er minnst á að umfangsmestu slysasleppingar varða þó ekki fullorðinn fisk, heldur seiðin sem seytla stöðugt út úr kvíunum og aldrei eru tilkynnt. Verða svo að fullorðnum fiskum í hafinu, ganga í árnar og hrygna, en þekkjast ekki í sjón frá villtum laxi.

**Skaðinn af sjókvíaeldinu fyrir umhverfið, lífríkið og sérstaklega villta laxinn er óhjákvæmilegt fórnargjald fyrir þennan iðnað. Það er fullrannsakað og liggur fyrir**. Endalaus skýrsluskrif, meira eftirlit, ítarlegri rannsóknir í veiðiám landsins, tal um óljósar mótvægisaðgerðir, ótilgreindar tæknilausnir eða gervigreindartækni breyta engu um umhverfistjónið. - Tilgangurinn virðist helst sá að hjakka áfram í sama farinu og lengja í líflínu opna sjókvíeldisins. Allir sem þekkja best til, líka forystu- og vísindafólk eldisgeirans, vita að fyrr en seinna muni opið sjókvíaeldi heyra sögunni til á heimsvísu. Spurningin er: Hvenær og hversu mikill hefur skaðinn þá orðið. **Erfðablöndunin er óafturkræf**.

Náttúrverndarsamtökin Laxinn lifi skora á íslensk stjórnvöld að slást í lið með þjóðum sem banna opið sjókvíaeldi og verða í fylkingarbrjósti í baráttunni um að vernda lífið á jörðinni.

Skýrsla BCG gerir hér lítið annað en að reyna að fela skelfilegar afleiðingar laxeldis í opnum sjókvíum með því að gera að aðalatriði hvernig hægt

er að margfalda framleiðsluna með auknum gróða eldisfyrirtækjanna, auka fjölda nýrra starfa (sem er stórlega ofmetinn í skýrslunni) og tala sem minnst um að eldið sé á kostnað náttúrunnar og komandi kynslóða.

Loks ræðir skýrsla BCG ekkert um samanburð á milli leyfiskostnaðar í Noregi og hér á landi. Staðreyndin er nefnilega sú, að laxeldisleyfi hér á landi eru afhent nánast ókeypis til fyrirtækja, sem eru að mestu í eigu norskra stórfyrirtækja í eldisiðnaðinum. Þau 100 þúsund tonna leyfi, sem þegar eru útgefin hér á landi hefðu í Noregi kostað 225 milljarða króna (miðað við nýleg uppboðsverð).

Verðmæti eldisleyfanna eru fólgin í þessum ókeypis úthlutunum, sem svo er braskað með fyrir tugi milljarða í hlutabréfum í norsku kauphöllinni.

**Getur skýrsla BCG grundvallað stöðu og framtíð lagareldis (sjókvíalaxeldis)**

**á Íslandi?**

**Ekki verður fram hjá því litið, að skýrsla BCG er svo gölluð, að ekkert vit er í**

**að leggja hana til grundvallar stefnumótunar fiskeldis á Íslandi.**

Augljóst er að BCG hefur fyrst og fremst haft sem leiðarljós gífurlegan vöxt sjókvíaeldisins í fjörðum landsins sem eingöngu þjónar hagsmunum

norsku stórfyrirtækjanna sem eiga meirihluta alls sjókvíaeldis á Íslandi.

Litið er nánast algjörlega fram hjá náttúruskaða eldisins og þeim hagsmunum

sem með því eru eyðilagðir. Hvergi er nefnd sú staðreynd, að aldrei

verður “framleitt” meira af ósnortinni náttúru landsins -- og hvort það er þess virði að fórna ómetanlegum hluta af náttúru landsins fyrir margfaldan vöxt

sjókvíalaxeldis. Ljóst er og ómótmælt og hvergi nefnt í skýrslu BCG, að

erfðablöndun norska kynbætta eldislaxins og íslenska laxastofnsins mun á fáum kynslóðum leiða til útrýmingar villta íslenska laxastofnsins í veiðiám landsins og **sú blöndun og eyðilegging verður ekki aftur tekin.**

Ekki verða eltar ólar við margvíslegar villur og rangfærslur í skýrslu BCG.

Þó skal nefnt, að umfjöllun um starfsmannafjölda í sjókvíaeldi er alröng.

Í Noregi er talið, að fjöldi beinna starfa í sjókvíalaxeldi sé um 7 starfsmenn fyrir hver framleidd 1000 tonn eða ca. 280 starfsmenn fyrir ca. 40 þúsund tonna framleiðslu (2021). Þ.e. svipaður fjöldi og vinnur hjá Dominos Pizza fyrirtækinu í Reykjavík. Á bls. 24 segir hins vegar ranglega, að bein störf í laxeldinu 2021 hafi verið 980. Samsvarandi fjöldi beinna starfa í skýrslunni eftir 10 ár (2032) með áætlaða framleiðslu í sjókvíum um 130.000 tonn eru áætluð 3.127. En ættu að vera um 910 störf ef notuð eru sambærileg viðmið og í Noregi.

**Krafa Náttúruverndarsamtakanna Laxinn lifi.**

Náttúruverndarsamtökin Laxinn lifi hafa í mörg ár gert athugasemdir við sjókvíaeldi við Ísland með norskum laxastofni, sent athugasemdir og kærur til Matvælastofnunar, Umhverfisstofnunar, Skipulagsstofnunar og Hafrannsóknarstofnunar. Sent kærur í mörgum málum til Úrskurðarnefndar umhverfis- og auðlindamála og höfðað nokkur dómsmál til ógildingar sjókvíaeldisleyfum. Og loks sent kæru til Eftirlitsstofnunar EFTA (ESA) vegna skyndilaga Alþingis í október 2018. ESA hefur gefið út í tvígang að kæran sé á rökum reist. En sjávarútvegsráðuneytinu hefur í 4 ár tekist að þæfa lokaafgreiðslu málsins með sérkennilegum tillögum um lagabreytingar, sem ætlað er að fara í kringum meginreglur umhverfisréttarins.

Í öllum þessum málum hefur verið bent á, að í gildi eru ströng lagaákvæði um laxeldið og náttúruvernd. Mikilvægt er, að Alþingi, stjórnsýslan og dómstólar setji virðingu við náttúruvernd í forgang svo sjálfbærni við nýtingu auðlinda fái notið sín í þágu komandi kynslóða.

Einkennandi fyrir þróun laxeldis undanfarin ár er að aðkoma náttúruverndarsamtaka og veiðifélaga að stefnumótun og reglugerðamótun á vegum opinberra aðila hefur verið nánast engin, bæði á undirbúningsstigi og við lokagerð, en norsku laxeldisfyrirtækin hafa haft þar umtalsverð áhrif. Þetta staðfestir skýrsla Ríkisendurskoðunar sem bendir m.a. á að lög og reglugerðir vitni um það, svo að ekki sé nefnt allt eftirlit og vinnubrögð stjórnsýslunnar.

**Náttúruverndarsamtökin Laxinn lifi krefjast þess, að hér verði stefnubreyting.**